Document ID: 32011D0242
Publication Date: 2011-04-14

Title and Content:
ROZHODNUTIE KOMISIE
zo 14. apríla 2011
o členoch poradnej skupiny pre potravinový reťazec a zdravie zvierat a rastlín zriadenej podľa rozhodnutia 2004/613/ES
(2011/242/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Komisie 2004/613/ES zo 6. augusta 2004 týkajúce sa zriadenia poradnej skupiny pre potravinový reťazec a zdravie zvierat a rastlín (1), a najmä na jeho článok 3,
keďže:
(1)
Poradná skupina pre potravinový reťazec a zdravie zvierat a rastlín bola zriadená rozhodnutím 2004/613/ES s účinnosťou od 25. augusta 2004. Komisia konzultuje s touto skupinou o svojom pracovnom programe týkajúcom sa bezpečnosti potravín a krmív, označovania a prezentácie potravín a krmív, výživy ľudí vo vzťahu k právnym predpisom o potravinách, zdravia a dobrých podmienok zvierat, zdravia rastlín a takisto akýchkoľvek opatrení, ktoré Komisia musí prijať alebo navrhnúť v týchto oblastiach.
(2)
Podľa článku 3 ods. 3 rozhodnutia 2004/613/ES Komisia vyberie reprezentatívne európske orgány, ktoré najúčinnejšie spĺňajú kritériá uvedené v článku 3 ods. 1 uvedeného rozhodnutia a ktoré odpovedali na výzvu na vyjadrenie záujmu.
(3)
Komisia pôvodne vybrala 36 členov poradnej skupiny. Zoznam pôvodných členov bol uverejnený v Úradnom vestníku Európskej únie v roku 2005 (2).
(4)
Komisia v súčasnosti rozhodla, že rozšíri členstvo poradnej skupiny, predovšetkým so zámerom začleniť určité nezastúpené sektory. Na základe výzvy na vyjadrenie záujmu bolo vybraných 9 ďalších orgánov.
(5)
Všetci členovia poradnej skupiny majú rovnaký status.
(6)
Je potrebné potvrdiť 36 súčasných členov poradnej skupiny a okrem toho vymenovať 9 novo vybraných členov,
PRIJALA TOTO ROZHODNUTIE:
Článok 1
Komisia potvrdzuje za členov poradnej skupiny pre potravinový reťazec a zdravie zvierat a rastlín európske orgány uvedené v časti A prílohy a okrem toho vymenúva za členov poradnej skupiny európske orgány uvedené v časti B prílohy
Článok 2
Toto rozhodnutie nadobudne účinnosť dňom jeho uverejnenia v Úradnom vestníku Európskej únie.
V Bruseli 14. apríla 2011

Classification:
Level 1 Topics: 100149
100147
100144
100156
Level 2 Topics: 100174
100215
100195
100250
100196
Level 3 Topics: 138
2723
5769
5640
87
1268
All Topics: 1590
2723
2836
6050
6569
8465
893